Nationalpark Thy bugner med kantareller. Den gyldne svamp, der af mange anses som en delikatesse, og blandt andet kan nydes stuvede på ristet brød. Ja, tænderne løber næsten i vand, og man fristes til at hoppe i bilen og sætte kurs mod den vilde natur for at samle svampe. Skuffelsen kan dog blive ligeså stor som appetitten, for Ditte Svendsen og hendes skovridderkolleger fra Naturstyrelsen har i flere tilfælde opdaget at meget ivrige svampejægere kommer igen og igen for at samle svampe - måske for at sælge dem videre. Og det er ulovligt. - I år har vi fået en håndfuld henvendelser fra borgere, der gør os opmærksomme på, at der forskellige steder bliver solgt kantareller i vejsiden. Hvis svampene er samlet i statslige naturområder er det ulovligt at sælge dem videre, og de mistænkelige vejboder kan ende med at blive politianmeldt. - Det vil vi ikke udelukke. Det er en mulighed vi har, men så skal vi være meget sikre i vores sag, siger Ditte Svendsen. Reglerne på området er ret simple - og går langt tilbage. Naturens goder må samles til eget forbrug, men ikke sælges videre. Grænsen for hvor "eget forbrug" stopper er til fortolkning, og i gamle dage sagde man, at man måtte have det, man kunne have i sin hat. - I dag tolker vi det på den måde, at man må have en bæreposefuld, siger Ditte Svendsen, der ikke er specielt ærgerlig over at andre lukrerer på naturens goder. - Det jeg er mest ærgerlig over, det er at der er nogen, der tager så mange, at der er andre, der går forgæves.

Opsummering:
Grådige svampejægere samler så mange kantareller, at andre naturentusiaster kan ende med at gå forgæves.